Word Afrikaanse media deur veiligheidsdienste gemanipuleer? – praag.co.za — 20 jaar jonk!
In die lig van die vreemde verskynsel dat Afrikaanse media en meningsvormers dikwels standpunt inneem téén die belange van Afrikaners of hulle daarvan probeer oortuig om van hul bates afstand te doen, het praag die volgende vrae aan 'n kenner gevra: Is Afrikaanse media geïnfiltreer? Is daar joernaliste wat ook agente van die staat of selfs buitelandse inligtingsdienste is wat die niksvermoedende koerantlesers of radioluisteraars se sienings probeer beïnvloed?
Ons het oor hierdie en ander kwessies met Dr. Christo Landman gesels. Hy is 'n voormalige hoof van koverte projekte by die departement van buitelandse sake en was ook hoof van missie in Berlyn. Onder die P.W. Botha-regering het hy in die Staatsveiligheidsraad gedien en is dus vertroud met die modus operandi van veiligheidsdienste.
praag: Dr. Landman, speel veiligheidsdienste steeds 'n groot rol in ons land?
Landman: Onthou, veiligheidsdienste is vrygestel van regstellende aksie. Dit beteken dat hulle nog steeds mense uit die ou orde gebruik om hul projekte te doen. Hoe kan dit anders wees?
Dink maar aan die Boeremagsaak – daar is ernstige bewerings dat die aangeklaagdes deur veiligheidsdienste verlei is.
praag: Is veiligheidsdienste ook by propaganda betrokke, beïnvloeding van die openbare mening, ens.?
Landman: Vir seker is hulle! In die operasionele werk van die vorige regering het ons van dieselfde tegnieke gebruik gemaak. Ons het frontorganisasies gestig, en ons het betaalde persone gehad wat propagandawerk gedoen het. Op grond van hierdie stand van sake, is hierdie proses steeds aan die gang… Dis 'n internasionale proses en hoogs onwaarskynlik dat dit nié hier gedoen word nie.
praag: Hoe weet 'n mens of 'n spesifieke persoon 'n agent is?
Landman 'n Mens ontwikkel 'n neus vir hierdie goed. Só het ek byvoorbeeld in my loopbaan as amptenaar verskillende mense teëgekom wat gepoog het om 'n houvas op my te kry en om my dop te hou. Hulle het my konstant dopgehou. Mense het my kom sien met bedenklike motiewe.
praag: En as dit gaan oor die inwin van menings, hoe werk dit?
Landman: 'n Mens ontwikkel 'n neus as iemand skielik opduik en 'n meningsmous word. Wat motiveer hom? Word hy gebruik om 'n sekere effek daar te stel, so 'n persoon? Ek praat nie van 'n spesifieke persoon nie. Dit kom verdag voor as 'n ou skielik orals opduik. In die jongste geledere is daar 'n buitelander wat gedurig oor sus en so kom kers opsteek. Hoe bekostig iemand dit om ses of sewe keer per jaar Suid-Afrika toe te vlieg omdat jy kamstig so lief is vir die land?
praag: Hoe word die media deur veiligheidsdienste gebruik?
Landman: Die mediamense is soos assuransiemense; dis mense wat by jou aankom vir 'n storie. Hulle is dus gemaklike pionne van veiligheidsdienste.
praag: U sê dat 'n mens 'n neus ontwikkel… Wat sou u sê is tekens dat iemand in die media dalk vir 'n veiligheidsdiens werk?
Landman: As hy 'n meningsmous begin raak en herwaarts en derwaarts begin uitsprake maak. Hoekom is dit so? Wat motiveer hom? Hoekom het hy soveel toegang tot media? Ek of u het nie soveel toegang nie. Hy begin orals opduik.
praag: Sou dit reise deur die land of oorsee insluit?
Landman: Ek sou so sê. As 'n ou so wyd en syd begin opduik, moet jy weet daar is 'n slang in die gras. Hy beskik oor middele, asook toegang. Wie befonds hom en wie skep vir hom daardie vermoë?
praag: Hoe werk dit in die praktyk?
Landman: In die praktyk is daar 'n drievlakstelsel: Die eerste vlak is kantoorpersoneel, wat gewoonlik aan almal bekend is. Die tweede vlek werk onder dekking. Die persoon het een of ander alibi. Byvoorbeeld, die hoof van die buitelandse veiligheidsdiens in Nederland het hom in my tyd as 'n IT-handelaar voorgedoen. So 'n persoon beskik oor hanteerders, koverte hanteerders. Hanteerders het op hul beurt weer agente. Die derde vlak is die inligtingsversamelaars. Hulle werk geheel en al kovert. Die houvas wat 'n regering op sulke mense het, is 'n uiters geheime veiligheidsklaring. Daar is ook drie vlakke van geheimhouding: vertroulik, geheim en uiters geheim.
praag: Gebeur dit dat meningsmouse, soos u hulle noem, die openbare mening probeer beïnvloed?
Landman: Ja, absoluut, dis hulle taak! Hulle versamel inligting maar is ook besig met infiltrasie. Hulle bedryf propaganda en infiltreer organisasies onder dekking dat hulle konserwatief is en lei mense in lokvalle.
praag: Sou dit hulle taak wees om bepaalde mense en instansies te diskrediteer?
Landman: Hul take is so wyd soos die Heer se genade. Geheime organisasies wat in die NP se tyd gestig is om die konserwatiewe politici te diskrediteer, het miljoene rande daarvoor ontvang. Disinformasie is 'n wetenskap wat deur die Russe in die Nazi-tyd vervolmaak is. Om 'n onlangse voorbeeld te noem: die Afrikanerbond het 'n verslag in die parlement oor landbou en grond gaan lewer. En nou is daar 'n klomp mense wat nooit die verslag gelees het nie, wat hul menings op koerantberigte baseer. Beriggewing is absoluut oppervlakkig, terwyl die verslag baie goed is.
Daar is nog 'n ander meganisme. Inligting moet deur 'n spesiale liggaam vertolk word. Feite word vergelyk met mekaar om 'n waarheidselement te postuleer. 'n Teenstrategie kan nie op valse inligting gegrond wees nie. Die teenstrategie word gebruik om jou te neutraliseer.
praag: Watter soort mens of organisasie word gewoonlik geneutraliseer?
Landman: As jy onder die aandag kom! As jy onder die aandag kom, dan moet jy aanvaar dat daar strategieë in werking gestel sal word om jou te neutraliseer. Sodra jy 'n faktor word, is jy 'n teiken.
Ek staan by my standpunt wat ek destyds tydens die heel eerste vergadering van die Vryheidsfront gestel het. As jy 'n volk wil bevry, moet jy iets soos 'n privaatveiligheidsorganisasie oprig, maar ook 'n elitekorps om luistervinke uit te vang. Daar moet ook 'n geheime strategie wees om vyandelike strategieë tre neutraliseer. Ons het 'n geheime Broederbond nodig wat kovert werk. Op die oomblik is ons feitlik magteloos: voor jy iets kan doen, word dit geneutraliseer.
praag: U praat van "neutraliseer"… Hoe word dit gedoen?
Landman: Daar is nie 'n magtiger wapen as die pen om dít te doen nie. Dis met 'n pen wat daar 'n streep deur jou getrek word, klaar!
Skrywer Dan RoodtGepubliseer op 8 September 2013 8 September 2013 Kategorieë Algemeen, FeuilletonSleutelwoord Christo Landman, frontorganisasies, media, meningsmous, onderhoud, PW Botha, Staatsveiligheidsraad, veiligheidsdienste